b'\n_START_ARTICLE_\nKafes\n_START_PARAGRAPH_\nKafes (osmansko tur\xc5\xa1ko: \xd9\x82\xd9\x81\xd8\xb3 - kletka) ali kne\xc5\xbeji zapor je bil zaprt del cesarskega harema v pala\xc4\x8di Topkapi v Istanbulu, v katerega so zapirali osmanske prince oziroma mo\xc5\xbene naslednike osmanskega prestola (tur\xc5\xa1ko: \xc5\x9fehzade)._NEWLINE_V zgodnji zgodovini Osmanskega cesarstva so bile pogoste nasledstvene vojne med rivalskimi sinovi pokojnega sultana. Novi sultani so po navadi pobili svoje brate, vklju\xc4\x8dno z otroki, v\xc4\x8dasih tudi nekaj deset naenkrat. Tak\xc5\xa1na praksa je zmanj\xc5\xa1ala \xc5\xa1tevilo upravi\xc4\x8dencev do prestola in nekajkrat skoraj pripeljala do izumrtja Osmanove dinastije. Kasnej\xc5\xa1a praksa zapiranje naslednikov v kafes je zagotovila varnost vladajo\xc4\x8dega sultana in nadaljevanje dinastije.\n_START_SECTION_\nPrva uporaba\n_START_PARAGRAPH_\nKo je leta 1617 umrl sultan Ahmed I., je imel njegov najstarej\xc5\xa1i sin komaj trinajst let. Takrat se je prvi\xc4\x8d v \xc5\xa1tirinajstih generacijah sultanov zgodilo, da je Dr\xc5\xbeavni svet spremenil nasledstvene obi\xc4\x8daje in je za sultanovega naslednika izbral njegovega brata Mustafo I., ki je bil star 25 let, in ne njegovega mladoletnega sina. Mustafo so \xc5\xbee naslednje leto prvi\xc4\x8d odstavili in ga kot prvega v zgodovini zaprli v kafes, \xc4\x8deprav so bili tako on kot tudi drugi princi v prej\xc5\xa1njih generacijah \xc5\xbee izolirani v razli\xc4\x8dnih udobnih hi\xc5\xa1nih priporih.\n_START_SECTION_\nPravilo starej\xc5\xa1ega\n_START_PARAGRAPH_\nNaslednja izbira med sinom in mlaj\xc5\xa1im bratom, ki se je ponovno kon\xc4\x8dala z izbiro brata, se je zgodila leta 1687, ko je na prestol pri\xc5\xa1el Sulejman II.. Od takrat naprej so pri izbiri novega sultana upo\xc5\xa1tevali pravilo starej\xc5\xa1ega. To je pomenilo, da je najstarej\xc5\xa1i kandidat iz mlaj\xc5\xa1e generacije lahko postal sultan \xc5\xa1ele potem, ko so se zvrstili vsi kandidati iz starej\xc5\xa1e generacije._NEWLINE_Iz tega pravila se je razvila navada, da so v kafes zapirali vse brate, bratrance in ne\xc4\x8dake aktualnega sultana najkasneje takrat, ko so morali v puberteti zapustiti \xc5\xbeenski del harema. To je hkrati pomenilo konec njihovega \xc5\xa1olanja, zato so mnogi sultani pri\xc5\xa1li na prestol slabo pripravljeni za vlogo vladarja in brez izku\xc5\xa1enj za opravljanje poslov zunaj kafesa. V kafesu so se namre\xc4\x8d dru\xc5\xbeili samo s slu\xc5\xbeabniki in \xc5\xbeenskami iz harema in samo v\xc4\x8dasih tudi z odstavljenimi sultani._NEWLINE_Stopnja omejitev za zapornike v kafesu se je razlikovala od vladarja do vladarja. Abdulaziz (1861-1876) je v kafes zaprl svoje ne\xc4\x8dake, ko je nasledil svojega polbrata Abdulmed\xc5\xbeida I., vendar jim je dovolil nekaj svobode. Ko je leta 1867 odpotoval v Evropo, je s seboj vzel celo dva najstarej\xc5\xa1a ne\xc4\x8daka. V nekaterih obdobjih so zaprti kandidati lahko imeli tudi neplodne prile\xc5\xbenice, zato ti sultani niso imeli sinov vse dokler niso pri\xc5\xa1li na prestol, njihovi sinovi pa so bili zato ob o\xc4\x8detovi smrti pogosto \xc5\xa1e mladoletni. Zaradi pravila starej\xc5\xa1ega se je v\xc4\x8dasih zgodilo, da je bil med vladanjem svojih bratrancev in starej\xc5\xa1ih bratov zaprt celo sultanov sin._NEWLINE_Nekaterni zaporniki so v kafesu odrasli in umrli \xc5\xa1e preden so dobili prilo\xc5\xbenost, da pridejo na prestol. Zapor je imel velik vpliv tudi na osebnost zapornikov. Mnogi od njih so imeli psiholo\xc5\xa1ke motnje, najmanj en odstavljen sultan in en naslednik sta v kafesu naredila samomor.\n_START_SECTION_\nKasnej\xc5\xa1e obdobje\n_START_PARAGRAPH_\nZadnji in najdlje zaprti sultan med vsemi svojimi predhodniki je bil Mehmed Vahidetin (1918-1922). Ko je pri\xc5\xa1el na prestol, je bil star 56 let in je celo svoje \xc5\xbeivljenje pre\xc5\xbeivel v haremu ali v kafesu, kamor ga je zaprl njegov stric Abdulaziz. V kafesu je pre\xc5\xbeivel vladanje kar treh svojih starej\xc5\xa1ih bratov._NEWLINE_V zadnjih letih osmanske dinastije je kafes postal samo \xc5\xa1e sinonim za prostor, kamor so zapirali mo\xc5\xbene prestolonaslednike, saj sultanova dru\xc5\xbeina pala\xc4\x8de Topkapi \xc5\xbee dolgo ni ve\xc4\x8d uporabljala. Nasledniki zadnjega sultana so prebivali v pala\xc4\x8di Dolmabah\xc4\x8de ob Bosporju, kjer je \xc5\xbeivel tudi sultan. Zadnji sultanov odstavljeni brat Amdulhamid II. je bil zaprt v pala\xc4\x8di Bejlerbeji, ki si jo je sam izbral in je tam leta 1918 tudi umrl.'